Video: Rufus, bekende Wimbledon-valk gesteel | Maroela Media
Video: Rufus, bekende Wimbledon-valk gesteel
Rufus, die valk wat seker maak dat duiwe nie die tennis by Wimbledon beïnvloed nie, is gesteel.
Dié roofvoël is Donderdagnag met sy hok uit 'n voertuig gesteel, berig The Guardian. Speurders wat die saak ondersoek het 'n beroep gedoen op die publiek om met enige inligting na vore te kom. 'n Woordvoerder van die polisie sê Rufus is uit die voertuig in Dunstallweg, Wimbledon, gesteel. Die voertuig se agterruit was oop om seker te maak dat daar genoeg ventilasie in die voertuig is.
Rufus, wat die duiwe bloot deur sy teenwoordigheid verjaag, is glo ook 'n troeteldier, het hy gesê. "Die gesin het baie geheg geraak aan Rufus, wat nou 4½ jaar oud is. Hulle is ontsteld oor die diefstal en wil hom graag terugkry," het hy bygevoeg.
Rufus is al 'n bekende gesig by die All England Club en besoekers neem graag 'n foto saam met hom. Hy het selfs sy eie Facebook– en Twitterrekening.
Sy eienaar, Imogen Davis (25) het gesê sy is baie hartseer. "Hy is met sy reishok gesteel. Hy het graag in dié hok geslaap, aangesien dit koel, donker en gerieflik is," het sy gesê.
Valke word sedert 1999 by die All England Club gebruik om duiwe te verjaag. Hulle word geleer om nie aan te val nie, maar om bloot rondom die tennisbane te vlieg om die duiwe af te skrik.
Rufus is elke oggend en aand van die toernooi vrygelaat om te vlieg, maar nie gedurende die wedstryde nie, om te verseker dat niemand se aandag afgetrek word nie.